Hollós Judit Katalin

**GYÖNGYHÁZFELHŐK**

egyfelvonásos

CSILLA, harmincas évei közepén járó, egyedülálló nő

KATALIN, középkorú, Csilla édesanyja

IDEGEN, harmincas, ismeretlen kilétű, névtelen férfi

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Budapest, 2020 májusa*

*Csilla a számítógép képernyője előtt görnyed egy szűkös szobában. Előtte egy asztalon tabletták, összenyomott tubusok és üres üvegcsék sorakoznak.*

CSILLA Na, mizujs, skacok? Üdv a csatornámon, annyira örülök, hogy ismét találkozunk! A mai alkalomra egy gyönyörű haikuval készültem nektek, legyen ez nap mottója:

*üres játszótér*

*egy madár csicsergése*

*a ringó ágon*

Hát nem csodálatos? Milyen megkapó a képi világa, nem? Arra gondoltam, mostantól minden nap megosztok veletek egy verset a blogomon, hiszen a költészet olyan tiszta…olyan spirituális, és mindig pozitív érzésekkel tölt el! Fontos, hogy pozitívan gondolkodjunk, különösen a mostani körülmények között! Ha szomorú vagyok, vagy valaki igazságtalanul gernyózik velem, a kedvenc költőimhez fordulok vigaszért. Ha van kedvetek hozzá, írjátok meg bátran, mit gondoltok ezekről a sorokról, vagy akár válaszként ti is költhettek egy versikét és posztolhatjátok a kommentek között. Mit szóltok hozzá?

*(csend)*

Na, ne legyetek olyan szégyellősek, hiszen már jól ismertek!

Eszembe jutott valami! Kezdhetnénk minden találkozást azzal, hogy ki-ki elmeséli, mi a kedvenc idézete. Barón hangzik, nem?

Hogy telt a hét amúgy? Még mindig otthonról nyomjátok a melót?

*(csend)*

Annyira hálás vagyok, hogy eddig mintegy nyolcszázan iratkoztatok fel a csatornámra! Aki még nem tette meg, nyomjon egy lájkot a Facen is, ahol a követőim száma most már többezerre rúg! A fiókom meg továbbra is duzzad a kedvenc fogkrémeteket követelő üziktől, csak türelem, srácok!

Ezen a héten is rengeteg kérdés érkezett tőletek e-mailben, én pedig megpróbáltam kiválogatni a legtalálóbbakat.

Andriska94 kérdezi például: *Hogyan kezdődött nálad ez az influencer dolog?*

Hát, figyu, ha jól rémlik…ez a történet igazából úgy indult, hogy mindig is nagyon érdekelt az a bizonyos láthatatlan kapocs az emberek között, tudod, szerettem volna segíteni másokon…

Na várjatok, Jucusgirl1989 meg azt írja: *Jól látom, hogy tegnap egy árnyalattal sötétebb vörös körömlakk volt rajtad, mint múlt hét kedden…hol tudok ilyet rendelni?*

Hol máshol, mint az online boltomban, csajszikám! Na jó, az összes kérdésre azt hiszem, nem fogok tudni most választ adni, de azért légyszí, tartsatok velem a videó végéig! Ígérem, nem bánjátok meg, okés? (*csend*)

Olyan időszakban élünk, amikor ilyen-olyan formában mindenki szív. Ezért is gondoltam, hogy nem gáz, ha megosztok veletek egy lehetőséget. Sőt, szinte kötelességemnek tartom, hogy segítsek a rászorulókon! Remélem, még ezekben a szűkös időkben sem veszitek úgy, mintha kihasználnám a helyzeteteket, inkább mintha ezüst tálcán nyújtanék nektek egy páratlan ajánlatot! Hiszen most úgysem tudtok elmenekülni a való életbe. Úgysem tudtok ide-oda flangálni, edzeni, műkörmöshöz, moziba menni, meg dolgozni. Bárcsak engem is hasonló szerencse ért volna anno, amikor dögrováson voltam és a munkám is gallyra ment! Most viszont otthonról nyomhatjátok a fekvőtámaszokat és még némi mellékest kereshettek is mellette, hát nem fasza? Végre a saját magatok főnökei lehettek, senki nem dirigál többé! Ilyen lehetőséget hol találtok még az életben? (*csend*) Vicceltek? Ez egy ajándék, csak nektek, csak most. Csakis rajtatok múlik, hogyan alakul az életetek! Aki csak panaszkodik és nem erőlteti meg magát, az sosem jut semmire. Ja, és ahogy már csilliószor mondtam, a gyöngyök az idegességet is gyógyítják és elűzik a negatív energiákat! Ezért kulcsfontosságú, hogy legalább a kezdő csomagot megvegyétek, halljátok? Persze még ideálisabb, ha idővel szintet léptek…de most csak az számít, hogy legalább adjatok egy esélyt ennek a cuccnak! Életre szóló lehetőséget kínálok, soha többé nem lesz anyagi gondotok! Aki szeretne csatlakozni hozzám, itt az ideje, hogy megtegye!

És ne felejtsétek el, hogy szerdán ismét live stream Csilluka csatornáján! Várlak titeket, sok puszi, puszi, vigyázzatok magatokra, emlékezzetek a napi versünkre, ami erőt ad nektek, és aki még nem tette, iratkozzon fel!

*Megkönnyebbülten kikapcsolja a kamerát és abbahagyja a vigyorgást*. *Katalin bevásárlószatyrokkal megrakodva érkezik, fújtatva, nyögdécselve beront a szobába és lerogy egy székre.*

KATALIN Huh…Néha azért te is felcipelhetnéd ezt a töméntelen sok szatyrot…

CSILLA Már ezerszer kértem, hogy ne trappolj be ide kopogás nélkül!

KATALIN (*liheg*) A sarki automata egy kész átverés!

CSILLA Mi történt már megint?

KATALIN Azok a szarrágók direkt olyan helyre tették azt a masinát, ahová már reggel kilenc körül odasüt a nap! Nem is látom, mit veszek ki!

CSILLA Ugye most csak poénkodsz?

KATALIN Így is marha kevés van a számlámon, erre még rossz összeget is vettem ki! És tiszta kihalt volt a Spar környéke, így még csak meg se tudtam kérdezni senkit. Három megállót villamosoztam, mire észrevettem…

CSILLA Szerintem ez még nem a világ vége!

KATALIN Ha ez így megy tovább, írok nekik egy panaszlevelet. Kiss Katalint senki sem verheti át! Ez most már a sokadik hasonló húzásuk, kezd betelni a pohár!

CSILLA Nem túlzás ez egy kicsit?

KATALIN Másképp állnál hozzá, kisasszony, ha te is kivennéd a részed a számlák fizetéséből!

CSILLA Esküszöm, megbolondulok, ha most újrakezded!

KATALIN Hát nem elég neked, ami azzal a szerencsétlennel történt?

CSILLA Ebbe most ne menjünk bele, jó?

KATALIN Hogy egész álló nap a másik szobában tévézik, mert ilyen állapotban már a kutyának se kell?

CSILLA Hányszor mondjam még, hogy éppen ezért olyan hasznos az én melóm!

KATALIN Már megint ezt az online szélhámosságod nyomod?

CSILLA Csak segíteni próbálok az embereken, anya!

KATALIN Képzeld, ha én is naphosszat a Skype előtt görnyednék! Ja, és ha már a témánál vagyunk, mit szólnátok, ha én is csak ennyit hoznék haza minden hónapban?

CSILLA Micsoda?

KATALIN Miből élnétek akkor apáddal, ha?

CSILLA Nem Skype, YouTube, anya!

KATALIN Nekem aztán édesmindegy!

CSILLA Most végre alkalmam van valami…valami nemeset tenni! Amit nem sokan mások csinálnak.

KATALIN Ja, ne is törődj vele, hogy közben az összes túlárazott kencéd és bogyód ránk rohad…

CSILLA Fogalmad sincs, mekkora értéket képvisel mindez! A halászok meg az életük kockáztatásával szerzik meg a gyöngyöket!

KATALIN A múlt hónapban a táplálékkiegészítő-bizniszre esküdtél, na meg a fogyi turmixokra, egy hete a különféle olajokra, most meg azok a kurva gyöngyök…

CSILLA Értsd már meg, nekem ez a hivatásom…hogy valamit megpróbálok nyújtani másoknak, amitől boldogak lehetnek. Esélyt kínálok az embereknek, hogy az életük örökre megváltozzon…főleg azoknak persze, akik valami értékeset tesznek és nyitottak az újrakezdésre. Inspirálom őket! Influencer vagyok! (*csend*) A gyöngyök meg minőségi termékek: az Északi-tengerből halásszák ki őket és darabjuk vagy többezret ér, de mi most kedvezményesen áruljuk, így akár még egy átlagember is megengedheti magának! Hát nem látod, mekkora oltári lehetőség ez?

KATALIN Bárcsak valami tisztességes foglalkozásod lenne, Csilla!

CSILLA Mellesleg említettem már, mekkora bölcsesség, ősi tudás rejlik ezekben a szerekben?

KATALIN Vagy legalább elvégezhetnél egy OKJ-tanfolyamot…

CSILLA Gyógyítják a köszvényt, a fáradtságot, ezt a mostani járványos nyavalyát, sőt, egyesek szerint még a…

KATALIN Elég legyen már!...Erről majd máskor beszélünk.

*Csend.*

CSILLA (*türelmetlenül beletúr a bevásárlószatyorba*) Miért nem a szokásos barackos jegesteát vetted? Ez lime ízű!

KATALIN Állítólag önellátó vagy, nem?

CSILLA Majd lemegyek én is közértbe, amikor végeztem videóbloggal.

KATALIN Az se lenne éppen ördögtől való, ha harmincegynéhány éves fejjel végre albérlet után néznél.

CSILLA Ne kezdd már ezt megint! Olyan, mintha valami privát pokolban élnénk, ahol minden egyes nap a májamat csipegeted!

KATALIN Ne ordíts, még meghallják a szomszédok!

CSILLA Teszek rá, hagyj már végre békén! Különben is kit érdekel, hogy mit gondolnak azok az eszelős banyák? Egész nap csak otthon ülnek, vagy az ablakban leskelődnek, látszik, hogy semmi dolguk!

KATALIN Na de kislányom! Hogy mondhatsz ilyet?

CSILLA Hiszen ez az igazság!

KATALIN Érdekel is téged az igazság, egy álomvilágban élsz!

CSILLA Micsoda?

KATALIN Amíg az értéktelen vackaidat árusítod és esténként vadidegenekkel live-chatelsz a neten, az apád majd meggebed, hogy kikászálódjon a betegségéből, a gyerek meg egész délután az erőszakos számítógépes játékokba pistulva ücsörög egy pizsamában! Ha megkérdezed, mi szeretne majd lenni, ha felnő, azt feleli, youtuber!

CSILLA Hagyj már ezzel, nem tehetek róla, hogy figyelemzavaros!

KATALIN Ugyan már, kit akarsz ezzel etetni?

CSILLA És amikor rózsaszín meg lila habot gyárt a vízben egy zsírkrétával? Azt képzeli a gyöngyház színeiben játszó habról, hogy felhő… Annyira ügyes! Igazi kis feltaláló!

KATALIN Ahhoz azért csak van valami közöd, hogy végül így alakult az életed!

CSILLA Jaj, anya, hallgass már!

KATALIN Mikor leszel végre hajlandó felelősséget vállalni az ostoba döntéseidért?

CSILLA Amikor majd nem nyaggatsz többet, hanem elfogadsz olyannak, amilyen vagyok!

KATALIN Talán nem kellett volna…

CSILLA (*közbevág, Katalint utánozza*)…*egy nálad kétszer idősebb vadidegennel felcsináltatnod volna magad!* Tudom!!

KATALIN Na nyomás a nappaliba tanulni vele, vagy nem állok jót magamért!

CSILLA Azt meséld el nekem, hogy ha egész nap tanárnénist játszom, mikor jut majd időm, hogy megszerkesszem a videómat? Miért nekem kell helyt állnom az iskola helyett is?

KATALIN Kérlek, értsd már meg, kislányom, hogy átmenetileg kénytelen leszel felnőni. Ez most egy ilyen helyzet és kész!

CSILLA A beauty vlog az egyetlen, ami még megmaradt nekem, miután a drámás hétvégék befuccsoltak! És most, hogy terjed az a hülye vírus, végre lenne esélyem kitörni és valamit alkotni, ha másokat is sikerülne befűzni az üzletbe!

KATALIN Húzz már be a szobába!

CSILLA Elegem van ebből az egész szarságból, egy szép napon lelépek és soha nem jövök vissza! (*elindul, majd hirtelen visszafordul*) Mondd, anya, hogyan jutottunk idáig?!

*Csilla a gép előtt görnyedezik, a szoba túlfelén, a félhomályban az Idegen ül egy másik laptop előtt.*

CSILLA Feljebb vettem egy kicsit a hangot. Így már jobban hallasz?...Most nincs valami sok időm, de azért örülök, hogy személyesen is tudunk beszélni…Már amennyire személyes lehet egy ilyen Skype-hívás.

IDEGEN Én is nagyon örülök, hogy végre találkozunk. Már több, mint egy éve nézem a videóidat, az egyik leghűségesebb csodálód vagyok!

CSILLA Fú, köszönöm, ez nagyon kedves tőled, *Idegen112*! (*szájfényt tesz az ajkára*) És mondd csak, miben segíthetnék neked?

IDEGEN Ami azt illeti, az egyik terméked érdekelne, az, amit még kábé három hónapja kezdtél el reklámozni a csatornádon. Éppen, amikor a világjárvány kicsi hazánkban is megvetette a lábát.

CSILLA Most így hirtelen nem ugrik be, melyikre gondolsz. Elég sok termékünk van, egyik klasszabb, mint a másik. Apropó, megrendelted már a kedvezményesen letölthető életvezetési kurzusomat? Tizenöt modul, leárazva csak hatezer pénz modulonként. (*csend*) Segít, hogy ebben a zűrzavaros időszakban is megőrizzük a nyugalmunkat. Kár lenne kihagyni, mert az indiánok ősi bölcsessége és gyógyító ereje tükröződik benne. Mindenképp megéri.

IDEGEN Igazából nekem arra az illóolajra lenne szükségem, ami *Cancer Souvenir* néven szerepel, pontosabban szólva szerepelt az online áruházadban. Egy ideje már nem találom sehol, lehetséges, hogy elfogyott?

CSILLA Na igen, az a termék már nincs készleten…Egy csomó ember kért belőle korábban, aztán később, amikor a C. Blues-korszak beütött, elfelejtettem újra rendelni. Olyan hirtelen történt minden.

IDEGEN Elég érdekes név egy gyógyhatású készítménynek, nem gondolod?

CSILLA Ja, hát valószínűleg arra utal, hogy aki megissza, búcsút mondhat a ráknak, vagy valami ilyesmi. (*csend*) Nemrég például én is megajándékoztam magam egy mini tatyóval… nézd csak! (*egy csillogó retikült mutat fel*) Hát nem állat? Kukkantsd csak meg, micsoda aranyflitterek! Ez bizony örökre emlékeztetni fog a C. Blues időszakára, akkor is, amikor a világ már régen kilábalt belőle!

IDEGEN Na látod, nekem éppen valami ilyesmire lenne szükségem!

CSILLA A táskára?

IDEGEN Nem, az elixírre. Várható, hogy lesz belőle utánpótlás?

CSILLA Nem is tudom…Ez a szer csak korlátozott számban, egy szűk kör számára érhető el.

IDEGEN Ezt hogy érted?

CSILLA Olyanoknak, akik aktívan tesznek is valamit egy élhetőbb társadalomért.

IDEGEN Oké, és ez mégis mi alapján dől el? Hogyan tudom bizonyítani, hogy én is ilyen ember vagyok? És miért csak egy kis csapat kiválasztott érdemli meg, hogy meggyógyuljon?

CSILLA Húha, kicsit sokat kérdezel…Remélem, tisztában vagy vele, hogy én csak kivételes esetben szoktam így, *élőben* beszélgetni a rajongóimmal.

IDEGEN Persze, persze, tudom, és rendkívül hálás is vagyok a lehetőségért! Kérlek, ne haragudj, ha esetleg rámenősnek tűntem.

CSILLA Semmi baj…nem gáz, csak kicsit már gyanakvó vagyok. Ez a bezártság kezd az agyamra menni.

IDEGEN Persze, megértem.

CSILLA Amúgy a *Souvenir*t a közvetlen főnökömtől tudom megrendelni, de leginkább csak olyanok tudják megszerezni, akik valamilyen fontos foglalkozást űznek.

IDEGEN A „fontos foglalkozás” alatt pontosan mit értesz, Csilla drága?

CSILLA Hát például orvosok, ügyvédek, művészek, mérnökök, bloggerek, ilyesmi. Na meg azok, akik a csapatunk tagjai és a rokonaink. Én is azért kerültem ilyen magas poziba, mert rengeteget akcióztam, nemcsak a seggemen ültem.

IDEGEN És mit kell tennem azért, hogy én is kaphassak belőle?

Bármilyen árat megadnék érte!

CSILLA Mint mondtam, először meg kell még rendelnem. A főnököm és az ő főnöke hozza meg a döntést.

IDEGEN Nyilván jó kapcsolatot ápolsz velük, nem?

CSILLA Még sohasem láttam a főnököm főnökét.

IDEGEN Az meg hogy lehet?

CSILLA Még sosem találkoztam vele. És neki is van egy főnöke valahol, akit nem ismerek.

IDEGEN Akkor mégis hogyan beszéltek?

CSILLA Minden kedden van egy hívás a zoomon, amolyan értekezlet-féle. Azon dumáljuk meg a heti dolgokat, a stratégiát, hogy hány cuccot sikerült eladni és hasonlók. (*csend*) És hidd el, nem rajtam múlik, ki jut hozzá a *Souvenir*hez.

IDEGEN Áh, oké, értem! Azért egy próbát megér, nem igaz? Mint említettem, a pénz nem akadály.

CSILLA Még átgondolnám, ha nem gond.

IDEGEN Csak nyugodtan.

CSILLA Arra azért megkérhetlek, hogy esetleg kapcsold be a kamerát? Szeretem látni annak az arcát, akivel beszélek?

IDEGEN Már be van kapcsolva. A múltkor sajnos elejtettem a laptomomat, és valószínűleg megsérülhetett a kamera is, mert amikor hívásban vagyok, mindig olyan kásás képet mutat és mások sem igen látnak engem.

CSILLA Oké, rendben. Akkor erre még visszatérünk később.

IDEGEN Hát persze! Hiszen hamarosan úgyis ismét találkozunk, nem igaz?

CSILLA Gondolom.

IDEGEN Mikor is beszélhetünk újra?

CSILLA Még nem tudom biztosan. Elkérhetném az igazi neved?

IDEGEN Maradjunk abban, hogy pár napon belül jelentkezzem.

*Csend.*

IDEGEN Addig is minden jót!

CSILLA Naná…! (*félre*) Ja, majd ha piros hó esik…(*integet*) Hellóka!

*Az Idegen egyszerre csak eltűnik, a hívásnak vége.*

CSILLA …Most meg hová a fenébe tűnt?

*Svédország, 2004 nyara*

*Csilla zaklatottan hadar a mobilján. Katalin a szoba túlfelén ül az ágyon, telefonnal a kezében.*

CSILLA Ezt már ezerszer átrágtuk, kérlek, ne zaklass többet a témával!

KATALIN Mégis, hogy képzeled, hogy mindezt csak így telefonon közlöd?

CSILLA Nem lehetek mindig tekintettel az érzéseitekre, anya! Egész rohadt életemben a nyakamon ültetek, szeretnék egyszer végre önállóan dönteni valamiben!

KATALIN Te kis hülye, azt hiszed, ha külföldre pucolsz egy ösztöndíjjal, akkor majd jobb lesz? Még egy levest is alig tudsz megfőzni, szinte még a seggeden a tojáshéj!

CSILLA Erről többé nem vitatkozom! Már huszonkét éves vagyok, el kell fogadnotok a döntésemet, hogy tovább maradok és nem fejezem be az egyetemet. Le kell robbannotok rólam végre, hogy érezzem, hogy élek!

KATALIN Arra bezzeg nem is gondoltál, hogy mi lesz azzal a szegény, szerencsétlen apáddal, aki éjjel-nappal gályázik, mert nem engedheti meg magának, hogy idő előtt nyugdíjba vonuljon?

CSILLA Apát hagyd ki ebből, kérlek! Ha így folytatod tovább, még lelép. Én a helyében már rég azt tettem volna!

KATALIN Hogy lehetsz ilyen hálátlan azok után, amit érted tettünk? A legszebb éveinket pazaroltuk rád! Erre most közlöd, hogy a mindaz a pénz és idő, amit a neveltetésedre szántunk, hiábavaló volt?

CSILLA És mi a helyzet az én legszebb éveimmel, amik még előttem állnak? Arra senki sem gondol?

KATALIN Értsd már meg végre, Csilla, hogy csak akkor boldogulhatsz, ha befejezed a képzésedet.

CSILLA Ja, és hallgassam azt a sok idióta és rosszindulatú tanárt, amíg a seggem estére már szinte odatapad a rozoga faszékhez? Rohadtul elegem van az egészből!

KATALIN Mégis miből, te kis porba fingó? Hiszen még csak most indul az életed!

CSILLA Elegem van a 2000-es évekből, a fűtetlen, húgyszagú termekből, a bunkó ügyintézőnőből, aki hozzám bassza az indexemet, ha éppen szar hangulatban van aznap. Elegem van a vaskalapos adjunktusokból és a sunyi könyvtárosból, aki kivételezik a másodévesekkel, meg a kretén Neptunból, ami mindig lefagy, ha kettőnél többen jelentkeznek fel rá! Elegem van a precízen elrendezett bokrokból az udvaron és steril menzából a főépületben, elegem van a semmit sem érő vizsgákra felvett ócska blúzból és a piás, irigy csopitársakból, elegem van mindenből!

KATALIN És az a sok tudás meg könyv! Az smafu? Nekünk nem volt módunk tanulni ennyi idősen. És a fiatal tanárok? Ne mondd, hogy nincs ott senki, akire felnézhetsz!

CSILLA Mind pikkel rám! És kőkorszaki módszerekkel dolgoznak, szörnyen vaskalaposak és ostobák!

KATALIN Na persze, mind éppen téged szúrt ki magának! Mikor hagysz fel végre az áldozatszereppel?

CSILLA Nincs több mondanivalóm, anya, most leteszem!

KATALIN Kérlek, ne! Még azt sem tudom, honnan beszélsz.

CSILLA Épp a vonaton ülök, félúton Helsingborg és Lund között.

KATALIN És a két város közötti kéjutazás közepette hozol meg egy ilyen fontos döntést? Ami az egész további életedre kihat majd?

CSILLA Most leteszem, anya, mindjárt lemerülök! Itt maradok még egy darabig és szerzek egy állást, ahol végre azt érzem, hogy megbecsülnek.

*Vonatfütty.*

*Budapest, 2020 februárja*

*Csilla a laptopja előtt görnyed a szobájában és hangosan olvas.*

CSILLA *Egyelőre még nem lehet tudni, hosszú távon milyen következményei lesznek a járvány fokozott terjedésének. Hazánkban egyelőre nem kell tartanunk megbetegedésektől, és habár minden esetben célszerűbb az óvatosságot választanunk, vaklármára semmi szükség. Most pedig folytatjuk az időjárásjelentéssel.*

Rendben, a szokásos uncsi szerdai esti hírek. Lájk, lájk, szmájli, szívecske…Ez az idióta persze Zakynthoson sütteti a hasát!...

Wow! Már megint új csaja van! Belájkolom a mobilról feltöltött képeit. A múlt havi vörösre festett hajú macához képest ez végül is előrelépés. Vajon meddig bírja majd mellette?...

Jó, jó, ígérem, igyekszem majd jobban teljesíteni…

Azt mondjátok meg, hogy adhatnék el többet abból az ócska, fűrészporízű vaníliás shake-ből, ha az utóbbi időben senki sem veszi?

Oké, akkor most nézzük meg, ezúttal milyen hajmeresztő kérésekkel zaklatnak azok a gyökerek. Egyesek úgy látszik, unatkoznak…láthatóan nincs saját életük….

Klassz, már megint sikerült elárasztani az inboxomat!

Mintha nem lenne elég gondom nélkületek!

Na tessék, itt van rögtön az első. Lássuk, mi az aktuális agymenésed!...Rendben, majd küldök abból az arckrémből, amint beérkezik a zséd, de krém ide vagy oda, ezzel a kinézettel nem leszel ám fiatalabb!...Az van, szívem, amit az online boltomban látsz, talán tanulj meg olvasni! És ne zavarjon, hogy még kismillió dolgom van ma. Pfú! Vegyetek már vissza! Azt hiszitek, hogy egy tabletta vagy fogkrém mindent megold, mi? Kész röhej!...

Hű, SexyBabe86, miből gondoltad, hogy ezt mind meg kell mutatnod? Bármilyen furcsa is, ennyire részletesen nem vagyok kíváncsi a magánéletedre…És az edzésterved részletes dokumentációjára sem…Bye bye!

Hogy mi?...A fenébe is, kopj már le! Nincs jobb dolgod? Küldözgesd valaki másnak a perverz videóidat, te állat!...Ez a barom már harmadszorra zaklat ezen a héten! A profiljára kattintok és nem ad ki semmit, még kép sincs hozzá! Mi a fenét akarhat tulajdonképpen? (*lecsapja a laptop fedelét*) Miért nem tudtok már békén hagyni, csak egy francos estére? Miért nem?!

*Budapest, 2020 januárja*

*Színpaddá alakított szoba, a bútorok elmozdítva.*

*Csilla Katalinnal és az Idegennel szemben ácsorog.*

CSILLA Szeretettel köszöntelek titeket a mai foglalkozáson! Arra gondoltam, bemelegítésként kezdhetnénk azzal, hogy egy körbe állunk, megfogjuk egymás kezét, majd mindenki bemutatkozik és elmondja, mi a kedvenc színe és mi a kedvenc idézete.

*(Szünet)*

Hú, ennyire azért ne tolongjatok…Na, csak bátran, itt senki nem ítélkezik a másik felett! (*csend*) Ez itt a béke szigete, a csoportunk hátrányos helyzetű iskolásoknak tart majd drámás foglalkozásokat, és azért vagyunk itt, hogy tanuljunk - tőlem és egymástól is…

IDEGEN Hát persze, de még alig ismerjük egymást!

CSILLA Oké, semmi vész, akkor kezdem én. Megtöröm a jeget, hehe. A nevem Csilla, a kedvenc színem a mustársárga és a kedvenc idézetem: *üres játszótér/ egy madár csicsergése/ a ringó ágon*.

*Szünet.*

Most ti jöttök.

KATALIN (*Az Idegenhez*) Te nem szeretnél első lenni?...Jó, akkor majd én folytatom.

Szóval, a nevem Kata, a kedvenc színem a halványkék, és a kedvenc idézetem…Novellarészlet is jó, vagy mindenképp vers kell?

CSILLA Nem számít, az a lényeg, hogy valami olyan legyen, amit szeretsz és ami örömet okoz neked a szürke hétköznapokban.

KATALIN Nem is tudom. Most így hirtelen semmi sem jut eszembe.

CSILLA Akkor lehet egy kedvenc állatod is…vagy mondjuk egy Disney-film szereplője…

IDEGEN (*elengedi Katalin kezét*) Bocsi, de nekem ez nem megy.

CSILLA Oké, srácok, én megértem, de ha a jövőben elesett gyerekekkel szeretnétek dolgozni, azért fontos a magabiztos kiállás.

*Csend.*

Ha kívülről az jön le, hogy bizonytalanul mozogtok a színpadon, meg félénkek vagytok, meg ilyesmi, az számomra azt jelzi, hogy még nem álltok készen a feladatra. Van egy tanítványom, aki például minden egyes előadása előtt a jegyzeteit böngészi és tök sok panelkifejezést használ. Nekem ez azt mutatja, hogy még elég messze jár attól, hogy egyedül is levezessen egy drámás foglalkozást.

KATALIN De gondolom, ez a bátorság egy folyamat eredményeképpen jön meg, nem?

CSILLA Ja, igen, bár igazándiból az sem árt, ha eredendően van bennetek egy csepp önbizalom. Meg némi tehetség is.

*(Az Idegen figyelme láthatóan elkalandozik, az ablakhoz lép, hogy friss levegőt szippantson.)*

Mondanom sem kell, hogy az ilyen kilengések nem tesznek jót ennek a színházi folyamatnak…na meg a késések sem. Tiszteljük már meg egymás munkáját!

*(Szünet)*

Nem igaz?

*Az Idegen hirtelen észbe kap és leszegett fejjel visszatántorog a körbe.*

KATALIN Esetleg tarthatnánk egy kis szünetet?

CSILLA Ahhoz, hogy a félév végén egy közös produkció szülessen, amit már egy kisebb közönség előtt is be tudunk mutatni, na és hogy minél többen bent maradhassatok ebben a *körben*, feltétlenül szükséges, hogy fegyelmezetten és keményen dolgozzatok ezeken a hétvégi alkalmakon.

KATALIN Rendben, felőlem mehet.

CSILLA Először is arra kérnélek titeket, hogy alkossatok két csoportot és kezdjetek el azon gondolkodni, hogyan nézne ki a városotok, ha a jövőben élnétek. A jövőben, értitek. Ez lehet a közeli vagy akár az egészen távoli jövő is. Oké? Megvan mindenkinek?

Akkor most adok egy-egy kartonlapot és filctollakat, ti pedig rajzoljátok fel a szülővárosotokat. Lehet benne lakás, bár, mozi, tehát ugyanazok a helyek, ahová egyébként is jártok.

*A két csoport egy-egy tagja – Katalin és az Idegen – leül a földre egymással szemben és némán rajzolni kezd. Amikor elkészülnek, felnéznek Csillára.*

CSILLA Ideje lenne befejezni. Rendben, ügyesek vagytok. Most mutassátok meg és meséljétek el, mit látunk a képeken.

IDEGEN (*felmutatja a képet*) Ez itt egy felhőkarcoló, aminek az erkélyéről át lehet menni egy másik épület balkonjára, ahol mozi működik.

KATALIN Itt meg a helyi kocsma látható, ahol habos, kék martinit szolgálnak fel és a szomszédos galaxis űrlényei járnak oda munka után.

CSILLA Szuper, ez nem is olyan rossz. Most képzeljétek el, hogy ti ketten ugyanabban a városban laktok…vagy nem, legyen inkább két különböző, de hasonló jövőbeli város. Na szóval, az egyik közösségben felüti a fejét egy végzetes betegség, ami járványként kezd terjedni a lakók között.

IDEGEN Fú, ez nem hangzik valami bíztatóan.

CSILLA Hallgass végig, légyszíves!...

Gyerekek, hányszor mondjam még, hogy ha komolyan ezen a területen akartok tevékenykedni, tisztelnetek kell egymás munkáját! (*ordít*) Senki sem vághat a másik szavába, jó? Itt én mondom meg, mi van!

*Szünet*

IDEGEN Elnézést.

CSILLA Most ez egyszer még rendben van.(*Az Idegent nézi*) Szóval, a szülővárosodban, amit kicsi korától fogva úgy szeretsz és amit mindig is az otthonodnak tekintettél, egyszer csak egy járvány jelenik meg, amit az egyik űrlény-törzs cipelt be. Addig-addig terjed, addig-addig szedi az áldozatait, amíg végül már alig marad valaki életben. Először csak a takarítók, utcaseprők, öregek és a gyengébb szervezetű lakosok halnak meg, később már a tehetősebb, fiatalabb, a társadalom szempontjából tevékenyebb emberek is. Így te elvándorolsz szépen Kata városkájába, amit még nem ért el a vírus, és esedezve könyörögsz, hogy segítsenek, hiszen gyakorlatilag már csak te és néhány más ember maradt élve a közösségedben.

KATALIN Ne haragudj, hogy közbevágok, de muszáj éppen ezt játszanunk? Tudod, ez a téma valahogy nagyon megvisel engem és őszintén szólva jobban örülnék, ha inkább egy másik jelenetet találnánk, amin a tanítási drámát gyakorolhatjuk.

CSILLA Nem vagyok benne biztos, hogy aki már az elején megfutamodik, feltétlenül alkalmas lenne egy ilyen tanfolyam elvégzésére. Nem is szólva arról, hogy a többieknek talán hosszútávú traumát is okozhat, ha a folyamatot nem visszük végbe, hanem csakúgy a közepén félbehagyjuk. Légy szíves, ezt is vedd figyelembe.

Még mindig el szeretnél menni?

KATALIN Végül is nem olyan fontos.

CSILLA Helyes. (*Az Idegenhez*) Szóval úgy döntesz, ellátogat a másik városba, és könyörögsz, hogy segítsenek meggyógyítani azokat, akik a te városodban megbetegedtek. Igen ám, de Katáéknál van az egyetlen olyan csecsemő, aki még segíthet a közösségeden, így Kata városának lakossága választás elé kerül: vagy feláldozzák a babát és megengedik neked, hogy magaddal vidd őt egy távoli, nagyobb jó érdekében, vagy megtartják maguknak, de ezzel a te városodat kegyetlen és önző módon kihalásra ítélik.

KATALIN Úristen, én ezt nem…!

IDEGEN Minden rendben?

KATALIN Mindjárt rosszul leszek!

CSILLA Öt percet kaptok, hogy összeállítsátok a jelenetet.

*(Szünet)*

Ezek után, aki a csecsemő feláldozását választotta, álljon a jobb sarokba, aki pedig a másik város feláldozását, álljon a balba.

Minden világos?

Mi az, Kata?

KATALIN (*öklendezik*) Én ezt nem, nem bírom…Én ezt egyszerűen nem tudom eljátszani!

CSILLA Ez csak egy játék, Kata!

IDEGEN (*átkarolja*) Gyere, próbáljuk ki. Szóval, akkor én vagyok itt nálatok látogatóban, elpanaszolom nektek a hasfájásomat, aztán el akarom kérni tőletek a babát. (*szünet)*

Most rajtad a sor, hogy meghozd a döntésed, ami eldönti az egész további sorsunkat.

KATALIN (*görcsös sírásban tör ki*) Nem bírom, nem bírom, én egy ilyen döntést nem tudok meghozni…valaki segítsen!

CSILLA Nincs gáz, hidd el! Gondolj arra, hogy a való életben is mennyi nehéz döntést kell meghoznunk. Hogy mekkora teher például egy olyan gyerek nevelése, aki nem egészséges…

IDEGEN (*Katalinhoz*) Te jó ég, ne kísérjelek ki a mosdóba? (*Csillához*) Azt hiszem, jobb, ha most ezt abbahagyjuk.

CSILLA Aztán ha végeztünk, vár ránk még egy konvenció, az úgynevezett *forró szék*. Az egyik karakter bőrébe bújtok majd, és amíg a széken ültök, a másik kérdésekkel bombáz titeket. Arról faggat, hogy milyen érzés volt a szerepben lenni, hogyan viszonyultok a többi szereplőhöz, stb. Sőt, ha akarjátok, még az általatok választott karakter naplórészletét is megírhatjátok! Aztán majd felolvassuk ezeket egymás előtt, jó?

IDEGEN (*Csillához*) Ugye, amit az előbb mondtál, csak vicc volt?

KATALIN Úristen, én ezt nem bírom ki! (*hisztérikusan* *zokog*) Le akarok lépni innen!

CSILLA Csak rajta, senki nem tart vissza! (*félre*) Hülye picsa!

*Katalin elkeseredetten zokogva kirohan.*

CSILLA (*utána kiált*) Azt viszont ne felejtsd el, hogy így biztosan nem lehetsz a társulatunk tagja! Olyan, aki mindjárt az elején elbőgi magát, nem állhat ki rászoruló fiatalok elé és nem tartozhat közénk!

*(Szünet)*

Ide mi csak komoly szándékú, érett személyiségű jelentkezőket várunk!

*Stockholm, 2005 augusztusa*

*A pici szobában két rozoga ágy áll egymással szemközt, Csilla épp az egyikben ébredezik. A szemközti ágyon az Idegen, egy borzas hajú harmincas fiú ücsörög atlétában, és érdeklődéssel, mosolyogva figyeli a lányt.*

IDEGEN (*gyengéden ébresztgeti Csillát*): Hát felébredtél?

CSILLA (*nyújtózkodik, ásít*): Hol vagyok?

IDEGEN Mit álmodtál?...Várj csak, szép lassan az eszedbe jut.

CSILLA (*rémülten eszmél rá, hová került*) Te jó ég!...Anya is mindig ezt mondogatta reggelenként...Lehet, hogy talán egyszer én is ezt fogom mondani a saját lányomnak? Ki tudja...

IDEGEN Hallod ezt?

*Kintről egy mélabús dallamot éneklő férfiak tompa hangja szűrődik be.*

CSILLA (*felül az összecsukható ágyon*) Honnan jön ez a hang? Kik ezek?

IDEGEN Nyugodj meg, most már biztonságban vagy. Ő már nem bánthat többé!

CSILLA Olyan a hangjuk, mint az olvadó karamell...miről szól ez a dal?

IDEGEN Emlékszel, hogyan kerültél hozzám?

CSILLA A metróaluljáróban feküdtem, egy padon...ez a legutolsó emlékem.

IDEGEN Nem volt hová menned, ezért idehoztalak erre a szállásra.

CSILLA Hiába fülelek, egy szavukat sem értem. Milyen nyelven énekelhetnek?

IDEGEN A világ minden tájáról sereglettek össze, éppen itt, ebben a házban.

CSILLA Olyan félelmetes, ahogy az árnyaik a plafonra vetődnek. Mintha csak az árnyékaik fonnák-szőnék rokkájukon ezeket a különös, sosem hallott dallamokat...És tegnap este is a frászt hozták rám, ahogy vizslattak, amikor a zuhanyzó felé lépkedtem a folyosón, kezemben a törölközőmmel és a ruháimmal.

IDEGEN Mind azért érkeztek erre az isten háta mögötti helyre, hogy a boldogulásukat keressék. Olyanok, mint te vagy én, sorsuk nem sokban különbözik a miénktől. (*megfogja Csilla kezét*)

CSILLA Én csak turista vagyok itt. Egy hónapot töltöttem ösztöndíjasként a nyári egyetemen, Axvallban, Göteborg közelében, azután amikor a sulinak vége lett, felutaztam Stockholmba, hogy meglátogassam a régi ismerőseimet. Ha ennek az egésznek vége, én lépek haza.

IDEGEN Úgy tűnik, még sincs hová menned. Amikor rád találtam, épp a hajléktalanok között horkoltál.

CSILLA Ez csak átmeneti állapot. Bármikor elmehetek innen, ha akarok.

IDEGEN Hát így állunk...Még olyan fiatal vagy, nem is tudod, milyen sors vár arra, aki bizonytalanul hosszú időre itt ragad és hülyére dolgozza magát, csak hogy hogy pénzt küldhessen haza a családjának.

CSILLA Hiszen én is épp azért kínlódom. Ha egyszer elvégzem a tanfolyamomat, Stockholmban telepszem le és minden egyes összekuporgatott fillérrel anyuékat támogatom.

IDEGEN Milyen nemes céljaid vannak. Reméljük, egy szép napon tényleg visszatérsz, és sosem szorulsz majd rá, hogy ilyen nyomorúságos szobában húzd meg magad, mint én.

CSILLA Előttem igazán nem kell szégyenkezned. És köszönök mindent, amit értem tettél. Ha te nem mentettél volna ki, ki tudja, hol végzem - talán híranyagként az újságok címlapján. Nos, ha nincs más, akkor...(*elindul*)

IDEGEN Csak ne olyan sietősen!

CSILLA (*megtorpan*) Mi az?

IDEGEN Tudod te egyáltalán, milyen érzés, amikor végeláthatatlan hónapokat kell szolgálnod egy hajón, naponta mások asztala körül ugrálnod és esélyed sincs, hogy lásd a családod? Az egyetlen vigaszom az volt, hogy a szintünkön mások is laktak, a világ minden tájáról. Ahogy ide belépett az ember, szinte még a szag is másnak tűnt, mint a hajó többi részén: az örökké állott, dohos levegő egyszerre megtelt fűszerillattal. esténként átjártunk egymás kabinjába iszogatni, ősrégi történetek fölött búslakodni, és vágyódni az elhagyott élet, az otthoni nóták és ízek után. A szegénység családokat szakított szét. Később egy manilai ismerősöm azt ajánlotta, hogy próbáljam meg Svédországot. Állítólag itt még az is fényűzően él, aki csak egy irodákat takarít.

CSILLA És azután mi történt?

IDEGEN Hát pontosan ez, amit látsz. Egy kis városban kötöttem ki, a fővárostól félórányira. Minden nap ingavonattal járok be Stockholmba, ahol egy külvárosi indiai étteremben gályázom. Nap mint nap egy örökkévalóságot töltök a bollywoodi szerelmes filmeket bámuló makrancos tinik és taknyos totyogók között, s estéről estére ide térek vissza, a megszólalásig egyforma sorházakkal beépített lakótelepre, ahol aztán a saját hátrahagyott gyerekeimről álmodok.

CSILLA Tudom, milyen érzés lehet. Vagy legalábbis sejtem. nekem is nagyon hiányzik a családom...Apa is rég elköltözött már otthonról. És már nincs hová mennem, mert a srácról, akivel szeptembertől júliusig e-mailben leveleztem, kiderült, hogy totál kattant, így egyik este el kellett menekülnöm tőle. Még az útlevelemet is ottfelejtettem a lakásában, sunyiban kellett később visszakuncsorognom érte. A legszörnyebb az volt, amikor kiderült, hogy egyetlen barátomban sem bízhatok meg, senki sem segített. A gépem csak két hét múlva indult volna. Az órákon át tartó kóborlásom után már felkészültem a legrosszabbra.

IDEGEN És akkor jöttem én...Látod, mindannyian ugyanabban a cipőben járunk. Nem sokban különbözünk egymástól.

CSILLA Úgy tűnik, igazad van.

IDEGEN (*megfogja a lány kezét*) Ne felejtsd el, hogy hamarosan kopogtat a háziúr, egy elég gyanakvó pasas. Nagyon kedves, de ha felbőszítik, irtó nagy bajba kerülhetünk. Ha kérdezi, ki vagy, azt kell mondanod, a barátnőm, és hogy nemrég költöztél ide.

CSILLA (*bólint*) Rendben...Biztos, hogy nem lesz ebből baj?

IDEGEN A barátnőm...Jól vésd az eszedbe, különben mindkettőnket kiraknak innen és az állásomnak is lőttek!

CSILLA A barátnőd...

*Erőteljes kopogás hallatszik.*

*Budapest, 2020 májusa*

*Éjjel, Csilla szobájában. Skype-hívás, Csilla a gép előtt görnyed, amit az íróasztalán állított fel. Az Idegen a szoba másik felében ül laptopjával, hangja kicsit fátyolosan hallatszik.*

CSILLA Szóval ismét találkozunk…Láthatnám most már az arcodat?

IDEGEN Sajnálom, a kamera még mindig nem működik. Néha már-már kivehetőek a dolgok körvonalai, de attól tartok, ez minden, ennél sosem lesz jobb.

CSILLA Klassz kifogás, hogy ne kelljen megmutatnod magad. Mitől félsz ennyire?

IDEGEN Ezt akár én is kérdezhetném.

CSILLA Végül is megkerestem a főnököm. Ő pedig állítólag megkérdezte az ő főnökét. Sajnos ez a szer már nincs készleten, és úgy tűnik, nem is tudunk belőle többet rendelni.

IDEGEN Értem.

CSILLA De képzeld csak, van egy jó hírem is!

IDEGEN Mi lenne az?

CSILLA A színes gyöngyökből még rengeteg maradt! Amikor tiszta idegzsába vagyok, órákig bámulom meg fogdosom őket és a végén mindig megnyugszom.

IDEGEN Nem kétlem.

CSILLA Sajnálom, hogy nem tudok többet segíteni.

IDEGEN Azt meghiszem.

CSILLA Nem is bánod? Azt hittem, égetően sürgős a dolog. Nem azt mondtad, hogy minden pénzt megadnál, ha lenne belőle még egy üvegcsével?

IDEGEN Igen, azt hiszem, valami ilyesmit mondtam.

CSILLA Már elnézést, de megkérdezhetem, mégis kinek lesz az ital? Netán valaki beteg a családból?

IDEGEN Szerintem ez rajtam kívül nem tartozik senkire.

CSILLA Hát persze, bocsánat, csak nem értem, mire volt jó ez az egész hercehurca.

IDEGEN Szerintem nagyon is érted. Hiszen szinte vétek lenne *nem* informálni az embereket egy ilyen kihagyhatatlan lehetőségről, mint a *Cancer Souvenir*, nem igaz?

CSILLA Mondjuk én nem egészen ezt mondtam!

IDEGEN Akkor mit mondtál?

CSILLA Hogy az ilyen embert próbáló időkben mindenkinek kötelessége tájékoztatni a többieket a csak egyszer az életben adódó, páratlan lehetőségekről.

IDEGEN Aha!

CSLLA És aki becsatlakozik hozzám, akár szép summát is kaszálhat egy-egy üzleten…Mi a gond ezzel?

IDEGEN Nem te állítottad pár hete az egyik ostoba online találkozón, hogy az illóolajod akár a vírus ellen is hatásos?

CSILLA Csak felhívtam a rajongóim figyelmét néhány hasznos tanácsra!

IDEGEN Na ne mondd!

CSILLA Amik akár gyökeresen is megváltoztathatják az életünket!

IDEGEN Kérdés, hogy milyen irányban…

CSILLA Ezt meg hogy érted?

IDEGEN Egészen véletlenül nem rémlik egy középkorú hölgy, ami pár hónappal ezelőtt tőled vásárolt?

CSILLA Ha minden kuncsaftra emlékeznék, akkor most nem itt ülnék, mert a fotografikus memóriámmal hülyére keresném magam.

IDEGEN Nagyon szellemes. Ez az idősödő asszony egy olyan terméket vett meg az online áruházadból, ami azt ígérte, hogy kigyógyítja a rákból.

CSILLA Nem tarthatok mindenkit számon…Én nem tudom…

IDEGEN Nagyon is jól tudod. Azt is ígértétek, hogy a hagyományos orvosi kezelés nem szükséges, mert a megfelelő táplálkozás és rendszeres edzés mellett ez az elixír önmagában is elegendő, ha három hónapon át naponta kétszer fogyasztják.

CSILLA Azt hittem, egy fiatalabb, erősebb szervezetű valakinek kell a szer…

IDEGEN Miért, az ő élete kevésbé fontos szerinted?

CSILLA Én ezt nem állítottam!

IDEGEN Ez az asszony minden összekuporgatott fillérjét erre a szarra költötte és eleinte úgy tűnt, mintha jobban is lenne tőle. Minden este tett egy hosszú sétát a parkban, és ismét eljárt táncolni is. Pár hónapja azonban váratlanul összeesett és meghalt, mert nem szedte az előírt gyógyszereit!

CSILLA Úristen!

IDEGEN Nos, mi a véleményed a sztoriról?

CSILLA Mindez nagyon szomorú, de hidd el, hogy…

IDEGEN Talán inkább magázz, ha kérhetem. Végül is nem őriztünk együtt disznót!

CSILLA Jó, de akkor…

IDEGEN Ki mondta, hogy tegezhetsz, ki? Az idős hölgy az édesanyám volt!

CSILLA Tessék?

IDEGEN Jól hallottad, Csilla drága!

A sarlatán faszságodnak köszönhetően ideje korán életét vesztette az a nő, aki neked nem jelentett semmit, de számomra a legfontosabb volt a világon! A kenceficéitekkel naponta emberek százaiban keltetek hamis reményeket, hogy az életük radikálisan megváltozhat. Mi a mentséged erre, Miss *life coach* és *beauty influencer*? Milyen érzés még egy járvány kellős közepén is az elkeseredés vámszedője lenni?

CSILLA Hidd el…Higgye el, én nem tudtam…Én, én csak a főnököm, a főnökeim utasítását követtem, hogy egy kis plusz pénzhez jussak.

Az apám betegsége óta…Ő is rákos, hazaköltözött hozzánk, amikor rákos lett…csak mostanában kezdett egy picit jobban lenni…Nagyon sajnálom, én nem is tudtam!...

IDEGEN Te az a típus vagy, aki a végén mindig megfutamodik, igaz?

CSILLA A saját utamat kellett járnom. Egyetem, csalódás, kudarcok. Sosem hittem volna, hogy süllyedhetek az önámítás ennél is mélyebb bugyraiba.

IDEGEN Már ott vagy.

CSILLA Kérem, ne jelentsen fel, azt nem élném túl! Az lenne az utolsó szög a koporsómban!

IDEGEN Én ugyan nem. Az lesz a büntetésed, hogy hétről hétre a saját rohadt lelkiismereteddel kell elszámolnod, a saját bugyuta képed néz majd vissza rád a laptop képernyőjéről! Kíváncsi vagyok, ezek után mit live-olsz jövő szerdán! És az azt követőn? És az azt követőn?...

CSILLA Én csak örömet szeretnék vinni mások életébe, ez csak nem bűn!...Halló? Halló, kivel beszélek??

*Csend. A hívás egyszerre csak megszűnik.*

CSILLA Most meg mi a fene van, hová tűnt?!..Halló!

*Csilla a laptop előtt görnyed, amit az íróasztalán állított fel. Késő van, live-ol. A képernyő másodpercenként villan egyet a fel-felbukkanó komment-kérdések tengerében.*

CSILLA Szóval ismét találkozunk…Milyen klassz is lenne, ha végre láthatnám az arcotokat, és nem csak nevek, rövidítések, és évszámok kavalkádjából állnátok össze…

*(Szünet)*

Lássuk akkor az e heti kérdéseiteket, ma este kivételesen bármiről kérdezhettek, amit tudni szeretnétek…

Hogy miért a halványabb rózsaszín rúzs van rajtam ma este?

Hát csak azért, mert…

Hogy hetente hányszor smárolok? Mi?

Mikor érkezik újra a kedvenc banános turmixotok?

Akkor, amikor majd sikerül rendelnem a…

Várjatok, ez így nagyon sok egyszerre!

Hogy mi az élet érteleme szerintem?

Várjatok már, nem tudok ennyi kérdésre egyszerre válaszolni, hagyjatok már egy percre békén!

Várjatok, ez túl sok kérdés, erre nem tudok mind válaszolni!

Elég, elég legyen már!!

*Sötét*

2020